PIELIKUMS

VIENOTS DOKUMENTS

“KAIMIŠKAS JOVARŲ ALUS”

ES Nr.: PGI-LT-02237 – 16.11.2016.

ACVN ( ) AĢIN ( X )

1. Nosaukums vai nosaukumi

“Kaimiškas Jovarų alus”

2. Pieteikuma iesniedzēja valsts vai valstis

Lietuva

3. Lauksaimniecības produkta vai pārtikas produkta apraksts

3.1. Produkta veids

2.1. grupa. Alus

3.2. Apraksts par produktu, uz kuru attiecas 1. punktā minētais nosaukums

“Kaimiškas Jovarų alus” ir dabīgi raudzēts, dzīvs (nepasterizēts un nefiltrēts) pusgaišais miežu iesala alus, kura pilns ražošanas process notiek mājsaimniecībā, kas izmanto tradicionālu metodi. Šā alus oriģinālās un unikālās īpašības ir radušās, pateicoties tradicionālai ražošanas metodei, kas izturējusi laika pārbaudi, pieredzei, ko uzkrājušas alus darītāju paaudzes, tradicionālajām receptēm un sastāvdaļām. Dažādie “Kaimiškas Jovarų alus” ražošanas posmi – iesala malšana, apiņu vārīšana, iejavas gatavošana un filtrēšana, alus raudzēšana un nogatavināšana – padara to par unikālu produktu. Viens no svarīgākajiem faktoriem, kas garantē alus tradicionālo ražošanas metodi un nemainīgo kvalitāti, ir unikālais raugs. To izmantojušas vairākas paaudzes un joprojām izmanto tikai 4. punktā noteiktajā ģeogrāfiskajā apgabalā. Raugs rūgst labi, un tas piešķir alum tā raksturīgo garšu. Ražošanas laikā alum var pievienot dabīgu medu.

Fizikālās un ķīmiskās īpašības

Sākotnējās misas sausnas saturs: 12,0–15,0 (masas).

Faktiskais etilspirta saturs: 5,6 ± 1,0 (% tilp.).

pH: 1,3–3,5.

Apiņu rūgtvielu saturs: 10–30 IBU vienības.

Krāsa: 15–38 EBC krāsas vienības.

Uzglabāšanas laiks: atkarīgs no glabāšanas apstākļiem un izmantotās taras, bet nav ilgāks par 20 dienām.

Organoleptiskās īpašības

Krāsa: no zeltaini dzeltenas līdz zeltaini brūnai (dzintarkrāsai).

Izskats: ieliets kausā vai glāzē, alus puto, parasti veidojot augstu “cepuri” no biezām baltām putām. Rauga nogulšņu dēļ raksturīga duļķainība.

Smarža: jūtams rauga, maizes, karameļu un augļu aromāts.

Garša: intensīva iesala alus garša. Alum raksturīga rūgta apiņu garša ar vieglu rauga, ogu, karameļu, lazdu riekstu, garšaugu un citrusaugļu noti. Ja pievienots dabīgais medus, jūtama viegla medus piegarša.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

— Iesala mieži (alus darīšanā izmanto dažādas iesala miežu šķirnes),

— dzeramais ūdens,

— apiņi (alus darīšanā izmanto dažādas apiņu šķirnes),

— raugs (alus nogulsnes, kas palikušas pāri un saglabātas no iepriekšējā alus darīšanas procesa).

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Viss “Kaimiškas Jovarų alus” ražošanas process notiek, izmantojot tradicionālu un nemainīgu alus darīšanas metodi.

Noteiktajā ģeogrāfiskajā apgabalā jāveic visi ražošanas posmi:

— iesala malšana ar rokām, izmantojot dzirnakmeņus vai āmurdzirnavas,

— apiņu vārīšana,

— iejavošana (iejavas maisīšana),

— iejavas filtrēšana (misas tecināšana),

— alus raudzēšana,

— alus nogatavināšana,

— rauga sagatavošana un sargāšana.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

—

3.6. Ar reģistrēto nosaukumu apzīmētā produkta īpašie marķēšanas noteikumi

—

4. Ģeogrāfiskā apgabala īsa definīcija

Jovaru ciema (Pakrojas rajons) administratīvās robežas.

5. Saikne ar ģeogrāfisko apgabalu

“Kaimiškas Jovarų alus” pieteikums pamatojas uz alus ģeogrāfisko izcelsmi, kas nodrošina šim produktam raksturīgās īpašības un ir saistīta ar cilvēkfaktoriem, kuri raksturīgi 4. punktā minētajam apgabalam, un ar šā apgabala reputāciju.

Cilvēkfaktori, kas nodrošina produktam raksturīgās īpašības

Deviņpadsmitā gadsimta beigās un divdesmitajā gadsimtā strauji izplatījās rūpnieciskā alus darīšana, kura būtiski ietekmēja alus darīšanu mājās un kuras rezultātā tika ieviesti jauni tehnoloģiskie paņēmieni, proti, iesala malšana dzirnavās un misas vārīšana, un mainījās izejvielas (tika ieviests rūpnieciskais raugs, cukurs un citas piedevas). Tikai noteiktajā apgabalā vēl aizvien tiek izmantots šāds alus darīšanas process: iesalam pievieno karstu ūdeni, iegūto iejavu noteiktu laiku iztur un tad filtrē, taču notecināto misu nevāra, bet uzreiz liek raudzēties, izmantojot raugu, ko 4. punktā minētajā apgabalā ir saglabājušas vairākas mājas alus darītāju paaudzes.

Alus darītāji, liekot lietā savas zināšanas un pieredzi, nosaka, kā jāveic dažādie alus darīšanas procesa posmi: iesala malšana, apiņu vārīšana, iejavas gatavošana, misas tecināšana, alus raudzēšana un nogatavināšana. Tas produktu “Kaimiškas Jovarų alus” padara unikālu. Alus raksturīgo garšu un kvalitāti nosaka arī tā sastāvā esošais raugs, kuru ir saglabājušas vairākas alus darītāju ģimeņu paaudzes. Raugs tiek sargāts ar lielu rūpību (to aprok zemē un izrok tikai tad, kad tas vajadzīgs alus darīšanai), un Jovaros dzīvojošās ģimenes to nodod no paaudzes paaudzē. Raugu, kas ir saglabāts ilgāk nekā 130 gadus un joprojām tiek izmantots šā alus darīšanai, drīkst izmantot visi esošie un potenciālie alus darītāji noteiktajā ģeogrāfiskajā apgabalā.

“Kaimiškas Jovarų alus” ražošanas pamatā ir laika pārbaudi izturējusi, unikāla lauku alus darīšanas tradīcija, un tā specifiskās īpašības daudzu ražošanas gadu gaitā ir uzlabojušās. Lai gan nav rokasgrāmatu vai literatūras, kurā būtu aprakstīts, kā gatavojams šis produkts, kam ir ciešas saiknes ar 4. punktā norādīto apgabalu, informācija par tā ražošanu un tai vajadzīgās praktiskās iemaņas atsevišķās ģimenēs ir nodotas no paaudzes paaudzē. Mūsdienās “Kaimiškas Jovarų alus” tiek darīts, izmantojot senu ražošanas metodi, kura prasa smagu roku darbu, rūpīgu attieksmi pret detaļām, pieredzi un izpratni. Viss alus darīšanas process notiek saskaņā ar tradicionālu ražošanas metodi, kurai raksturīgi šādi elementi.

1. Apiņus un misu parasti vāra kopā, bet “Kaimiškas Jovarų alus” gadījumā apiņus vāra atsevišķi, jo misa netiek vārīta vispār.

2. Atšķirībā no citām alus šķirnēm “Kaimiškas Jovarų alus” misu notecina caur apiņu rogām, kas sakrājušās virs aizbāžņa tvertnes dibenā.

Ņemot vērā šos aspektus, nav šaubu, ka noteiktajam ģeogrāfiskajam apgabalam piemīt īpašības (zināšanas par alus darīšanu un unikāls raugs), kas to skaidri atšķir no apkārtējiem apvidiem, un ka šo īpašību dēļ 3.2. punktā aprakstītais “Kaimiškas Jovarų alus” atšķiras no kaimiņu apvidos gatavotā alus.

Produkta reputācija, ko nosaka ģeogrāfiskais apgabals

Nosaukumā “Kaimiškas Jovarų alus” ir minēts Jovaru ciems, jo noteiktajam apgabalam raksturīgā alus darīšanas metode tur pastāvējusi jau vairākus simtus gadu un sasaistījusi alu ar Jovaru teritoriju.

Šis iesala alus 4. punktā minētajā apgabalā darīts jau kopš sešpadsmitā gadsimta. Dziļi iesakņojušās “Kaimiškas Jovarų alus” darīšanas tradīcijas ir attīstījušās ilgā laika periodā un saglabājušās līdz pat mūsdienām. Divdesmitā gadsimta beigās, kad radās apstākļi, kas ļāva šo preci ražot pārdošanai mazumtirdzniecībā, “Kaimiškas Jovarų alus” tika laists tirgū 1995. gadā, un to apliecina pirmās etiķetes, kas joprojām eksistē, kā arī īpašie uzraksti uz koka mucām un cita veida marķējums. Šā alus darīšana ir kļuvusi par ģimenes biznesu, kas nav pārsniedzis mājsaimniecības robežas.

2010. gadā veiktas patērētāju aptaujas rezultāti liecina, ka četriem no pieciem respondentiem Jovaru ciems asociējas ar dzērienu “Kaimiškas Jovarų alus” (2010. gada patērētāju aptauja, ko rīkoja Kulinārā mantojuma fonds). Aptaujas rezultāti liecināja, ka patērētāji pazīst dzērienu “Kaimiškas Jovarų alus”, meklē to veikalos, augstu vērtē tā autentiskumu un izcilo kvalitāti un labprāt ved to līdzi uz citām valstīm kā dāvanu vai suvenīru.

“Kaimiškas Jovarų alus” reputāciju, slavu un popularitāti skaidri apliecina fakts, ka to izrāda izstādēs, gadatirgos un festivālos, tas ir ieguvis balvas un ir pieminēts vietējos, nacionālos un ārvalstu preses izdevumos un citos medijos.

“Kaimiškas Jovarų alus” jau sen tiek uzskatīts par produktu, kas pārstāv Lietuvu. 2001. gadā tas iekļauts Šauļu apriņķa tūrisma objektu sarakstā (“Alus ceļš” ir daļa no Lietuvas kultūras mantojuma programmas). Tā kā alus tiek darīts ar paaudžu paaudzēs pārmantotām metodēm, tas atzīts par produktu, kas vairo Lietuvas kultūras mantojumu. “Kaimiškas Jovarų alus” ražošana kā viena no ģeogrāfiskā apgabala īpašajām iezīmēm tiek minēta tūristiem domātos reklāmas bukletos, informācijas brošūrās un pārtikai un dzērieniem veltītās publikācijās.

“Kaimiškas Jovarų alus” darītāji regulāri piedalās un iegūst balvas starptautiskajā izstādē “Agrobalt”, citās profesionālajās izstādēs, amatnieku dienās, valsts svētku pasākumos, folkloras festivālos un dažādos gadatirgos.

Bieži raksti ārvalstu presē, kā arī informācija medijos un alus darīšanas ekspertu un speciālistu cieņa liecina par šā alus reputāciju, slavu un popularitāti.

— ““Jovarų alus” no Jovariem ir kvalitatīvs mājās darīts alus. Tā ir viena no retajām un unikālajām alus šķirnēm, ko var pārliecinoši dēvēt par alu ar izcilu garšu.” (Martins Tibo [Martin Thibault], raksts “Top Secret. The Farmhouse Brewing Traditions of Lithuania”, publicēts The Beer Connoisseur Magazine 11. numurā, 2012. gada vasara, Atlanta, 22.–28. lpp., www.beerconnoisseur.com),

— ““Jovarų alus” – patīkami dzerams alus ar bagātīgu iesala garšu.”“Alum “Jovarų alus” piemīt viegla un patīkama garša, kas paliek atmiņā.” (raksts “From Lithuania with Love”, publicēts Midatlantic Brewing News, 2013. gada oktobris/novembris, 15. sēj. 5. numurs, Ņujorka, 25. lpp., www.brewingnews.com),

— ““Jovarų alus” no Lietuvas Jovaru ciema ir “2004. gada atklājums”. Alu, kas ir tā darīšanas apgabala simbols, baudījām bārā netālu no Pakrojas. Jāteic, ka tas ir fantastisks alus.” (Martins Tibo [Martin Thibault], raksts “Des fermentations qui en surprennent encore plus d’un”, publicēts Journal Bieres et Plaisirs, 2014. gada 16. septembris, www.bieresetplaisirs.com; www.ratebeer.com).

Starptautisku atzinību “Kaimiškas Jovarų alus” ieguva 2004. gadā, kad vienā no ietekmīgākajām alus tīmekļvietnēm www.ratebeer.com “Kaimiškas Jovarų alus” bija minēts kā viena no pasaules labākajām alus šķirnēm. Kanādas eksperti pasaules tradicionālajā alus tirgū šo lauku alu izraudzījās par tā gada atklājumu. 2007. gadā starptautiskajā uzņēmējdarbības un sasniegumu izstādē “Šiauliai 2007” šim alum tika piešķirts diploms “Produkta nominācija”; 2008. gadā konkursā, ko organizēja Lietuvas Kulinārā mantojuma fonds, tas saņēma diplomu “Labākais lauku alus”; 2009. gadā šā alus sakarā Lietuvas Zemkopības ministrija nosūtīja pateicības vēstuli par tradicionālo amatu popularizēšanu un dzīvu tradīciju veicināšanu un saglabāšanu; 2010. gadā šis alus saņēma diplomu “Gada alus” Pakrojas rajona gada produkta kategorijā; 2011. gadā tas saņēma diplomu “Gada alus” Pakrojas rajona gada produkta kategorijā; 2012. gadā “Kaimiškas Jovarų alus” darīšanas process un tehnoloģija tika parādīta režisora Arvīda Barisa [Arvydas Barysas] dokumentālajā filmā “Vys per to alo” (Viss par alu); 2012. gadā šim alum tika piešķirts Pakrojas rajona diploms “2012. gada alus” degustatoru nominācijā; 2014. gadā tas saņēma zelta medaļu izstādē “Agrobalt”; 2016. gadā tam piešķirts Klaipēdas Etnokultūras centra diploms par alus un tā darīšanas tradīciju popularizēšanu.

Atsauce uz produkta specifikācijas publikāciju

(šīs regulas 6. panta 1. punkta otrā daļa)

http://zum.lrv.lt/kaimiskas-jovaru-alus-paraiska-su-produkto-specifikacija